"Успение Богородично" или "Света Богородица" () е възрожденска православна църква в демирхисарското село Слоещица, Северна Македония. Църквата е под управлението на Преспанско-Пелагонийската епархия на Македонската православна църква.

Църквата е разположена в източния край на селото. В архитектурно отношение е голяма засводена еднокорабна базилика. Според надписа на южния зид е изградена в 1908 година от майстор Марко Трайанов (Трано) от село Мало Илино. Зидана е с ломен камен, като венецът и апсидата са от дялан бигор, а прозорците от дялан мрамор. Фасадите са фугирани, покривът е от керемиди, а този на апсидата от ламарина. По-късно на запад е залепена квадратна триетажна камбанария, покрита с ламарина.

Резбите в храма са дело на Георги Чуранов и Дуко Дельов, който използва много зооморфни елементи – към растителните добавя фигури на лъвове, вълци, орли, бухали, змии.

Според надписа над входа на западната страна църквата е изписана в 1924 – 1925 година от зографа Константин Николов и синовете му Яким и Теодосий от Лазарополе.

Бележки 

Църкви в Преспанско-Пелагонийската епархия
Община Демир Хисар
Произведения на Дебърската художествена школа